C 467/36
BG
Официален вестник на Европейския съюз
8.12.2022 г.
ПРОЦЕДУРИ, СВЪРЗАНИ С ИЗПЪЛНЕНИЕТО НА ОБЩАТА ТЪРГОВСКА ПОЛИТИКА
ЕВРОПЕЙСКА КОМИСИЯ Известие за подновяване на антидъмпинговото разследване по отношение на вноса на кабели от оптични влакна с произход от Китайската народна република (2022/C 467/06)
Европейската комисия получи искане в съответствие с член 12 от Регламент (ЕС) 2016/1036 на Европейския парламент и на Съвета от 8 юни 2016 г. за защита срещу дъмпингов внос от страни, които не са членки на Европейския съюз („основния регламент“) (1).
Искането е за разследване на това дали антидъмпинговите мерки, наложени с Регламент за изпълнение (ЕС) 2021/2011 на Комисията (2) върху вноса на кабели от оптични влакна с произход от Китайската народна република („засегнатата държава“), са имали въздействие върху експортните цени, препродажните цени или последващите продажни цени в Съюза.
Тези разследвания се наричат „подновени разследвания относно неутрализирането на наложените мерки“.
1.
Искане за подновено разследване относно неутрализирането на наложените мерки Искането бе подадено на 28 октомври 2022 г. от Europacable („заявителя“) от името на промишлеността на Съюза за кабели от оптични влакна по смисъла на член 5, параграф 4 от основния регламент.
Досието, което е на разположение на заинтересованите страни за справка, съдържа публична версия на искането и анализ на степента на подкрепа за искането от страна на производителите от Съюза.
В точка 5.4 от настоящото известие се дава информация за достъпа до досието за заинтересованите страни.
2.
Разглеждан продукт Разглежданият продукт е едномодови кабели от оптични влакна, съставени от едно или повече влакна с индивидуална обвивка, със защитна муфа, дори съдържащи електрически проводници и с произход от Китайската народна република („разглежданият продукт“).
Разглежданият продукт не включва: i) кабели, при които всички оптични влакна поотделно са снабдени с функционални части за свързване в единия им край или в двата им края, и ii) кабели, предназначени за подводна морска употреба.
Кабелите, предназначени за подводна морска употреба, представляват кабели от оптични влакна с пластмасова изолация, съдържащи меден или алуминиев проводник, при които влакната са поместени в метален(метални) модул(и).
Разглежданият продукт понастоящем е класиран в код по КН ex 8544 70 00 (код по ТАРИК 8544 70 00 10).
Кодовете по КН и ТАРИК са посочени само за информация.
(1) ОВ L 176, 30.6.2016 г., стр. 21.
(2) Регламент за изпълнение (ЕС) 2021/2011 на Комисията от 17 ноември 2021 г. за налагане на окончателно антидъмпингово мито върху вноса на кабели от оптични влакна с произход от Китайската народна република (ОВ L 410, 18.11.2021 г., стр. 51).